Republika Hrvatska osuđena je pred Europskim sudom za ljudska prava u Strasbourgu jer jednoj svojoj građanki nije pružila zaštitu od buke iz kafića, čime je povrijeđeno njezino pravo na poštivanje privatnog i obiteljskog života te na dom.

Ljubica Udovičić iz sela Čubinec kod Križevaca deset godina se pred hrvatskim inspekcijama, policijom i sudovima borila protiv prebučnog kafića u prizemlju objekta u kojemu živi. Primjerice, kako otkrivaju sudski dokumenti, između 2002. i 2006. čak je 107 puta zvala policiju da dođu utišati buku iz kafića. Pokrenula je građansku parnicu pred Općinskim sudom u Križevcima, no sudski vještak zaključio je da je buka u granicama dozvoljene.

Žalila se višim sudovima, no i Županijski sud i Ustavni sud odbacili su njezine žalbe. Pisala je uredu predsjednika Vlade RH, navodeći da razina buke iz kafića narušava njezino ljudsko dostojanstvo. No, nijedna žalba u Hrvatskoj nije joj pomogla, pa je odlučila pokrenuti tužbu protiv RH pred Europskim sudom za ljudska prava u Strasbourgu. U presudi objavljenoj prošli tjedan, taj je sud procijenio da je RH prekršila članak 8. Europske konvencije o ljudskim pravima, koji govori o pravu na poštivanje privatnog i obiteljskog života, te je naložio Hrvatskoj da plati Ljubici Udovičić odštetu u visini 7500 eura te dodatno podmiri 7249 eura sudskih troškova. U još dvije presude protiv RH donesene prošloga tjedna, Europski sud za ljudska prava presudio je u korist Marije Božić iz Lipovače zbog kršenja prava iz mirovinskog osiguranja, te u korist Milana Carića iz Petrinje zbog kršenja prava na suđenje u razumnom roku.

>>Glavaš tužio Hrvatsku na sudu u Strasbourgu. 'Ne predajem se. Nikada se neću slomiti!'